കനത്ത മഴ കണ്ണൂരില് നാശം വിതച്ചു: നിരവധി വീടുകള് തകര്ന്നു കര്ഷകരെ കണ്ണീരില് ആഴ്ത്തി വെള്ളത്തില് ആയത് ആയിരക്കണക്കിന് ഏക്കര് നെല്വയലുകള് കണ്ണൂര്: കനത്ത മഴ കണ്ണൂര് ജില്ലയില് നാശംവിതച്ചു. പുഴകള് കര കവിഞ്ഞ് ഒഴുകിയതിനാല് താഴ്ന്ന പ്രദേശങ്ങള് വെള്ളത്തിന് അടിയിലായി. കര്ഷകരെ കണ്ണീരിലാഴ്ത്തിക്കൊണ്ട് ആയിരക്കണക്കിന് ഏക്കര് നെല്വയലുകള് വെള്ളത്തിനടിയിലായി. കനത്ത മഴയില് നിരവധി വീടുകളും തകര്ന്നു. രണ്ടുനാള് നീണ്ടു നിന്ന മഴയില് കണ്ണൂര് ജില്ലയില് കനത്ത നാശനഷ്ടമാണ് റിപ്പോര്ട്ട് ചെയ്തത്. മുഴപ്പിലങ്ങാട്, കടമ്ബൂര് പഞ്ചായത്തുകളില് ഒട്ടേറെ വീടുകള് തകരുകയും വെള്ളം കയറി നശിക്കുകയും ചെയ്തു. മുഴപ്പിലങ്ങാട് തെറിമ്മല് ലക്ഷ്മി, കൂടക്കടവിലെ നടുങ്കണ്ടി വിനോദന് എന്നിവരുടെ വീടുകള് തകരുകയും മമ്മാക്കുന്നിലെ ബിന്ദുവിന്റെ വീട്ടു മതില് തകര്ന്നു വീഴുകയും ചെയ്തു എടക്കാട് മംഗലശേരി ഇല്ലത്ത് തണ്ടത്ത് അനിതയുടെ വീട്ടില് വെള്ളം ഇരച്ചു കയറി വീട്ടുപകരണങ്ങള് നശിച്ചു. ചക്കരക്കല് ചെമ്ബിലോട് പഞ്ചായത്തിലെ രണ്ടു വീടുകള് ചെങ്കല് മതിലിടിഞ്ഞു വീണു അടുക്കള ഭാഗവും കിണറും തകര്ന്നു. തൈക്കണ്ടിയിലെ സഹോദരങ്ങളായ ടി.കെ ഷംഷീര്, ടി.കെ നസീര് എന്നിവരുടെ വീടുകളാണ് തകര്ന്നത്.ചൊവ്വാഴ്ച്ച രാവിലെ ഏഴു മണിയോടെയാണ് അപകടം. തലനാരിഴക്കാണ് വീട്ടുകാര് ദുരന്തത്തില് നിന്നും രക്ഷപ്പെട്ടത്. കനത്ത മഴയില് തോട്ടടയിലും വീടുകള് തകര്ന്നു ജില്ലാ പഞ്ചായത്തംഗം കെ.വി ബിജു, ചെമ്ബിലോട് ഗ്രാമപഞ്ചായത്ത് പ്രസിഡന്റ് കെ.ദാമോദരന്, വൈസ് പ്രസിഡന്റ് പ്രസീത, വില്ലേജ് ഓഫിസര് ഹൃദ്യ എന്നിവര് സ്ഥലം സന്ദര്ശിച്ചു. കനത്ത മഴയില് കണ്ണൂര് കോര്പറേഷന് പരിധിയിലെ എടക്കാട് ചാല ബൈപ്പാസ് പ്രദേശങ്ങള് കോര്പറേഷന് മേയര് ടി.ഒ.മോഹനന് സന്ദര്ശിച്ചു.കാലവര്ഷക്കെടുതി നേരിടാന് കണ്ണുര് കലക്ടറേറ്റില് കണ്ട്രോള് റൂം തുറന്നിട്ടുണ്ട്. കണ്ണൂര് നഗരത്തിലെ താഴ്ന്ന പ്രദേശങ്ങള് വെള്ളകെട്ടില് മുങ്ങിയത് വാഹനഗതാഗതത്തെയും സാരമായി ബാധിച്ചിട്ടുണ്ട്. Stories you may Like